CELEX: 32022D0675
Language: el
Date: 2022-04-11 00:00:00
Title: Απόφαση (ΕΕ) 2022/675 του Συμβουλίου της 11ης Απριλίου 2022 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 57η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά ορισμένες τροποποιήσεις του προσαρτήματος Γ της σύμβασης για τις διεθνείς σιδηροδρομικές μεταφορές

25.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 122/33
               
            
         ΑΠΟΦΑΣΗ (ΕΕ) 2022/675 ΤΟΥ ΣΥΜΒΟΥΛΙΟΥ
         της 11ης Απριλίου 2022
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 57η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά ορισμένες τροποποιήσεις του προσαρτήματος Γ της σύμβασης για τις διεθνείς σιδηροδρομικές μεταφορές
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση προσχώρησε στη σύμβαση περί των διεθνών σιδηροδρομικών μεταφορών της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (COTIF), με την απόφαση 2013/103/ΕΕ του Συμβουλίου (1).
                  
               
                     (2)
                  
                  
                     Σύμφωνα με το άρθρο 6 της σύμβασης COTIF, η διεθνής σιδηροδρομική κυκλοφορία και η αποδοχή σιδηροδρομικού υλικού στη διεθνή κυκλοφορία διέπονται από κανόνες που απαριθμούνται στο εν λόγω άρθρο, συγκεκριμένα τον «κανονισμό για τη διεθνή σιδηροδρομική μεταφορά επικινδύνων εμπορευμάτων (RID)», ο οποίος αποτελεί το προσάρτημα Γ της COTIF.
                  
               
                     (3)
                  
                  
                     Η οδηγία 2008/68/ΕΚ του Ευρωπαϊκού Κοινοβουλίου και του Συμβουλίου (2) καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στον RID.
                  
               
                     (4)
                  
                  
                     Σύμφωνα με το άρθρο 13 παράγραφος 1 στοιχείο δ) και το άρθρο 33 παράγραφος 5 της COTIF, η επιτροπή εμπειρογνωμόνων σε θέματα μεταφορών επικίνδυνων εμπορευμάτων («επιτροπή εμπειρογνωμόνων του RID») του Διακυβερνητικού Οργανισμού Διεθνών Σιδηροδρομικών Μεταφορών (OTIF) μπορεί να εκδώσει τροποποιήσεις του παραρτήματος του RID.
                  
               
                     (5)
                  
                  
                     Η επιτροπή εμπειρογνωμόνων του RID, κατά την 57η σύνοδό της στις 24 Μαΐου 2022, πρόκειται να εκδώσει τροποποιήσεις για την προσαρμογή του παραρτήματος του RID στην επιστημονική και τεχνολογική πρόοδο.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην επιτροπή εμπειρογνωμόνων του RID, δεδομένου ότι οι τροποποιήσεις του RID θα είναι δεσμευτικές για την Ένωση.
                  
               
                     (7)
                  
                  
                     Οι προβλεπόμενες τροποποιήσεις αποσκοπούν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, ενώ ταυτόχρονα λαμβάνονται υπόψη η επιστημονική και τεχνολογική πρόοδος στον συγκεκριμένο τομέα και η ανάπτυξη νέων ουσιών και ειδών που ενέχουν κίνδυνο κατά τη μεταφορά τους.
                  
               
                     (8)
                  
                  
                     Οι προβλεπόμενες τροποποιήσεις κρίνονται κατάλληλες για την ασφαλή μεταφορά επικίνδυνων εμπορευμάτων με οικονομικά αποδοτικό τρόπο και, επομένως, είναι δυνατόν να υποστηριχθούν,
                  
               
                     (9)
                  
                  
                     Ενδέχεται να καταστεί αναγκαίο να συμφωνηθούν ήσσονος σημασίας αλλαγές στα έγγραφα που αναφέρονται στο παράρτημα σε τεχνικό επίπεδο κατά τη 14η σύνοδο της μόνιμης ομάδας εργασίας της Επιτροπής Εμπειρογνωμόνων του RID στις 23 Μαΐου 2022, μεταξύ άλλων με βάση τις συστάσεις της κοινής συνεδρίασης της Οικονομικής Επιτροπής των Ηνωμένων Εθνών για την Ευρώπη, της επιτροπής εμπειρογνωμόνων του RID και της ομάδας εργασίας «Μεταφορά επικίνδυνων εμπορευμάτων»,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 57η σύνοδο της επιτροπής εμπειρογνωμόνων σε θέματα μεταφορών επικίνδυνων εμπορευμάτων («επιτροπή εμπειρογνωμόνων του RID») του Διακυβερνητικού Οργανισμού Διεθνών Σιδηροδρομικών Μεταφορών, στο πλαίσιο της σύμβασης για τις διεθνείς σιδηροδρομικές μεταφορές, της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999, είναι όπως παρατίθεται στο παράρτημα της παρούσας απόφασης.
            Οι εκπρόσωποι της Ένωσης στην επιτροπή εμπειρογνωμόνων του RID μπορούν να συμφωνήσουν σε ήσσονος σημασίας αλλαγές στα έγγραφα που αναφέρονται στο παράρτημα, χωρίς περαιτέρω απόφαση του Συμβουλίου.
         
         
            Άρθρο 2
            Οι αποφάσεις της επιτροπής εμπειρογνωμόνων του RID, μόλις εκδοθούν, δημοσιεύονται στην Επίσημη Εφημερίδα της Ευρωπαϊκής Ένωσης και αναφέρουν την ημερομηνία έναρξης ισχύος τους.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 11 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).
         
            (2)  Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).
      
      
         
            ΠΑΡΑΡΤΗΜΑ
            
                        Πρόταση
                     
                     
                        Έγγραφο αναφοράς
                     
                     
                        Θέμα
                     
                     
                        Παρατηρήσεις
                     
                     
                        Θέση της ΕΕ
                     
                  
                        1.
                     
                     
                        OTIF/RID/CE/GTP/2021/2
                     
                     
                        Ευθυγράμμιση μεταξύ της συμφωνίας για τις διεθνείς οδικές μεταφορές επικίνδυνων εμπορευμάτων, η οποία συνήφθη στη Γενεύη στις 30 Σεπτεμβρίου 1957 (ADR) και RID ώστε να συμπεριληφθούν νέα μέσα συγκράτησης στο υπόδειγμα έκθεσης ατυχήματος
                     
                     
                        Τεχνική συναίνεση στο πλαίσιο της μόνιμης ομάδας εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        2.
                     
                     
                        OTIF/RID/CE/GTP/2021/3 και OTIF/RID/CE/GTP/2021/INF.3
                     
                     
                        Ευθυγράμμιση μεταξύ ADR και RID των απαιτήσεων σχετικά με τις εμφανιζόμενες πληροφορίες
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        3.
                     
                     
                        OTIF/RID/CE/GTP/2021/4
                     
                     
                        Τοποθέτηση βαλβίδων ασφαλείας σε δεξαμενές για εύφλεκτα υγροποιημένα αέρια
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        4.
                     
                     
                        OTIF/RID/CE/GTP/2021/5
                     
                     
                        Ενοποιημένα κείμενα που εγκρίθηκαν κατά την κοινή συνεδρίαση το 2020 και το 2021 και από τη μόνιμη ομάδα εργασίας της επιτροπής εμπειρογνωμόνων του RID τον Νοέμβριο του 2020
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        5.
                     
                     
                        OTIF/RID/CE/GTP/2021/6
                     
                     
                        Ευθυγράμμιση μεταξύ ADR και RID, μεταξύ άλλων όσον αφορά τον σχεδιασμό, την κατασκευή και την αρχική επιθεώρηση και δοκιμή των δοχείων πίεσης χωρίς έγκριση Ηνωμένων Εθνών που σχεδιάζονται, κατασκευάζονται και υποβάλλονται σε δοκιμές σύμφωνα με τα αναφερόμενα πρότυπα
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        6.
                     
                     
                        OTIF/RID/CE/GTP/2021/INF.4
                     
                     
                        Μεταβατικό μέτρο σε σχέση με την 6.8.2.4.6 (διαδικασίες που χρησιμοποιούνται από την αρμόδια αρχή για την έγκριση εμπειρογνωμόνων, τη διενέργεια επιθεωρήσεων σχετικά με βυτιοφόρες φορτάμαξες και για την αμοιβαία αναγνώριση των εν λόγω επιθεωρήσεων)
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  
                        7.
                     
                     
                        OTIF/RID/CE/GTP/2021/INF.11
                     
                     
                        Προτάσεις για τον τρόπο προσαρμογής του κεφαλαίου 6.8 του RID ώστε να ληφθούν υπόψη τα υπερμεγέθη εμπορευματοκιβώτια-βυτιοδέκτες
                     
                     
                        Τεχνική συναίνεση στο πλαίσιο της μόνιμης ομάδας εργασίας της επιτροπής εμπειρογνωμόνων του RID για την έκδοση του κειμένου όπως τροποποιήθηκε
                     
                     
                        Συμφωνώ
                     
                  Όλα τα ανωτέρω έγγραφα είναι διαθέσιμα στον ιστότοπο του OTIF (http://otif.org/en/?page_id=1119) και θεωρείται ότι περιλαμβάνουν τις τροποποιήσεις που συζητήθηκαν στη μόνιμη ομάδα εργασίας της επιτροπής εμπειρογνωμόνων του RID τον Νοέμβριο του 2021 και αποτυπώνονται στο παράρτημα I του εγγράφου OTIF/RID/CE/GTP/2021-A (Τελική έκθεση της 13ης συνόδου της μόνιμης ομάδας εργασίας της επιτροπής εμπειρογνωμόνων του RID – Γενεύη/υβριδική σύνοδος, 15 έως 18 Νοεμβρίου 2021), το οποίο είναι επίσης διαθέσιμο στον ιστότοπο του OTIF (http://otif.org/en/?page_id=254).